钦定古今图书集成/明伦汇编/官常典/第083卷 > 南赵郡王叡 南赵郡王整信 陈留文恭王
## 钦定古今图书集成/明伦汇编/官常典/第083卷 > 南赵郡王叡 南赵郡王整信 陈留文恭王

惠宝

按《北齐书赵郡王传》：赵郡王琛子叡，嗣父爵。叡小名
须拔，生三旬而孤，聪慧夙成，特为高祖所爱，养于宫
中，令游娘母之，恩异诸子。魏兴和中，袭爵南赵郡公。
至四岁，未尝识母，其母则魏华阳公主也。有郑氏者，
叡母之从母姊妹之女，戏语叡曰：“汝是我姨儿，何因
倒亲游氏？”叡因问访，遂精神不怡。高祖甚以为怪，疑
其感疾，欲命医看之。叡对曰：“儿无患苦，但闻有所生，
欲得暂见。”高祖惊曰：“谁向汝道耶？”叡具陈本末。高祖
命元夫人令就宫与叡相见，叡前跪拜，因抱头大哭。
高祖甚以悲伤。语平秦王曰：“此儿天生至孝，我儿子
无有及者。”遂为休务一日。叡初读《孝经》，至资于事父，
辄流涕歔欷。十岁丧母，高祖亲送叡至领军府，为叡
发丧，举声殒绝，哀感左右，三日水浆不入口。高祖与
武明娄皇后殷勤敦譬，方渐顺旨，居丧尽礼，持佛像
长斋，至于骨立，杖而后起。高祖令常山王共卧起，日
夜说喻之，并敕左右不听进水。虽绝清漱，午后辄不
肯食，由是高祖食必唤叡同案，其见愍惜如此。高祖
崩，哭泣欧血。及壮，将为婚娶，而貌有戚容。世宗谓之
曰：“我为尔娶郑述祖女，门阀甚高，汝何所嫌，而精神
不乐？”叡对曰：“自痛孤遗，常深膝下之慕。方从婚冠，弥
用感切。”言未卒，呜咽不自胜。世宗为之悯然，励之勤
学，常夜久方罢。武定末，除太子庶子。显祖受禅，进封
爵为南赵郡王，邑一千二百户，迁散骑常侍。叡身长
七尺，容仪甚伟，闲习吏职，有知人之鉴。二年，出为定
州刺史，加抚军将军、六州大都督，时年十七。叡留心
庶事，纠擿奸非，劝课农桑，接礼民儁，所部大治，称为
良牧。三年，加仪同三司。六年，诏叡领山东兵数万，监
筑长城。于时盛夏六月，叡在途中，屏除盖扇，亲与军
人同其劳苦。而定州先有冰室，每岁藏冰。长史宋钦
道以叡冒犯暑热，遂遣轝冰，倍道追送。正直日中停
军，炎赫尤甚，人皆不堪。而送冰者至，咸谓得冰一时
之要。叡乃对之叹息云：“三军之人，皆饮温水，吾以何
义，独进寒冰？非追名古将，实情所不忍。”遂至消液，竟
不一尝。兵人感悦，遐迩称叹。先是，役徒罢作，任其自
返，丁壮之辈，各自先归；羸“弱之徒，弃在山北，加以饥
病，多致僵殒。”叡于是亲帅所部，与之俱还，配合州乡，
部分营伍，督帅监领，彊弱相持，遇善水草，即为停顿，
分有馀赡，不足赖以全者，十三四焉。七年，诏以本官
都督沧、瀛、幽、安平、东燕六州诸军事、沧州刺史。八年，
征叡赴邺，仍除北朔州刺史，都督北燕、北蔚、北恒三
州，及厍推以西，黄河以东，长城诸镇诸军事。叡慰抚
新迁，量置烽戍，内防外御，备有条法，大为兵民所安。
有无水之处，祷而掘井，锹锸裁下，泉源涌出，至今号
曰“赵郡王泉。”九年，车驾幸楼烦，叡朝于行宫，仍从还晋阳。时济南以太子监国，因立大都督府，与尚书省
分理众事，仍开府置佐。显祖特崇其选，乃除叡侍中，
摄大都督府长史。叡后因侍宴，显祖从容顾谓常山
王演等曰：“由来亦有如此长史不？吾用此长史何如？”
演对曰：“陛下垂心庶政优贤，礼物须拔，进居蝉珥之
荣，退当委要之职。自昔以来，实未闻如此铨授。”帝曰：
“吾于此亦自谓得宜。”十年，转仪同三司，侍中、将军、长
史、王如故。寻加开府仪同三司、骠骑大将军、太子太
保。皇建初，行并州事。孝昭临崩，预受顾托，奉迎世祖
于邺。以功拜尚书令，别封浮阳郡公，监太史、太子太
傅，议律令。又以讨北狄之功，封颍川郡公。复拜尚书
令，摄大宗正卿。天统中，追赠叡父琛假黄钺；母元氏
赠赵郡王妃，谥曰真昭，华阳长公主如故，有司备礼
仪，就墓拜授。时隆冬盛寒，叡跣步号哭，面皆破裂，呕
血数升。及还，不堪参谢，帝亲就第看问。拜司空，摄录
尚书事。突厥尝侵轶至并州，帝亲御戎，六军进止，皆
令取叡节度。以功复封宣城郡公，摄宗正卿，进拜太
尉，监议五礼。叡久典朝政，清真自守，誉望日隆，渐被
疏忌，乃撰古之忠臣养士，号曰《要言》，以致其意。世祖
崩，葬后数日，叡与冯翊王润、安德王延宗及元文遥
奏后主云：和士开不宜仍居内任。并入奏太后，因出
士开为兖州刺史。太后曰：“士开旧经驱使。”欲留过百
日。叡正色不许。数日之内，太后数以为言。有中官要
人，知太后密旨，谓叡曰：“太后意既如此，殿下何宜苦
违？”叡曰：“吾国家事重，死且不避。若贪生苟全，令国家
扰攘，非吾志也。况受先皇遗旨，委寄不轻，今嗣主幼
冲，岂可使邪臣在侧，不守之以正，何面戴天！”遂重进
言，词理恳切。太后令酌酒赐叡。叡正色曰：“今论国家
大事，非为卮酒。”言讫便出。其夜叡方寝，见一人可长
丈五，臂长丈馀，当门向床，以臂压叡。良久，遂失所在。
叡意甚恶之，便起坐，独叹曰：“大丈夫命运，一朝至此，
恐为太后所杀。”旦欲入朝，妻子咸谏止之。叡曰：“自古
忠臣，皆不顾身命，社稷事重，吾当以死效之，岂容令
妇人倾危宗庙！且和士开何物竖子，如此纵横！吾宁
死事先皇，不忍见朝廷颠沛。”至殿门，又有人曰：“愿殿
下勿入，虑有危变。”叡曰：“吾上不负天，死亦无恨。”入见
太后，太后复以为言，叡执之弥固，出至永巷，遇兵被
执送华林园，于雀离佛院令刘桃枝拉而杀之，时年
三十六。大雾三日，朝野冤惜之。期年后，诏听以王礼
葬，竟无赠谥焉。子整信嗣。历散骑常侍、仪同三司。《单》好
学，有行检，少年时，因猎坠马伤腰脚，卒不能行起，终
于长安。琛同母弟惠宝，早亡。元象初，赠侍中、尚书令、
都督四州诸军事、青州刺史。天统三年，重赠十州都
督，封陈留王，谥曰“文恭。”以清河王岳第十子《敬文》嗣。